|  |  |
| --- | --- |
| **Tárgy:** | **Szombathely Megyei Jogú Város Bűnmegelőzési, Közbiztonsági és Közrendvédelmi Bizottságának 2020. október 26-i ülése** |
| **Helyszín:** | **Városháza, Kossuth Lajos utca 1-3., I. emeleti kisterem** |
| **Időpont:** | **2020. október 26. 15:00** |
| **Jegyzőkönyv-****vezető:** | **Boór Sándor** |
| **Jelenléti ív** | **Név** | **Aláírás** | **Megjegyzés** |
|  | **Kelemen Krisztián**  | **jelen** | képviselő, a Bizottság elnöke  |
|  | **Balogh Gábor r. alezredes** | **jelen** | a Bizottság tagja |
|  | **Bercse László r. őrnagy** | **jelen** | a Bizottság tagja |
|  | **Bor Balázs** | **jelen** | a Bizottság tagja |
|  | **Büki Zoltán**  | **jelen** | a Bizottság tagja |
|  | **Egyed László tű. alezredes** | **jelen** | a Bizottság tagja  |
|  | **Gálffy Áron** | **jelen** | a Bizottság tagja |
|  | **Dr. Gulyás Ferenc r. ezredes** | **jelen** | a Bizottság tagja |
|  | **György István Péter**  | **-** | a Bizottság tagja |
|  | **Horváth Ferenc**  | **jelen** | a Bizottság tagja |
|  | **Janzsó Zoltán**  | **jelen** | a Bizottság tagja |
|  | **Márovics Pál**  | **-** | a Bizottság tagja |
|  | **Dr. Mészáros András**  | **jelen** | a Bizottság tagja |
|  | **Dr. Stánitz Éva**  | **-** | a Bizottság tagja |
|  | **Versegi Valentin** | **jelen** | a Bizottság tagja |
|  | **Viszlayné Pavelkovits Petra**  | **jelen** | a Bizottság tagja  |
|  | **Állandó meghívottak**  |
|  | **Név** | **Aláírás** | **Megjegyzés** |
|  | **Dr. Nemény András polgármester** | **-** |  |
|   | **Dr. László Győző alpolgármester**  | **-** |  |
|  | **Dr. Horváth Attila alpolgármester**  | **-** |  |
|  | **Horváth Soma alpolgármester** | **-** |  |
|  | **Dr. Károlyi Ákos jegyző**  | **-** |  |
|  | **Babicsné Dr. Tőke Erzsébet aljegyző** | **-** |  |
|  | **Dr. Holler Péter osztály-vezető** | **jelen** |  |
|  | **Ágoston Sándor irodavezető** | **jelen** |  |
|  | **Bonti Tamás irodavezető** | **jelen** |  |
|  | **Dénes Tímea intézmény-vezetőhelyettes** | **jelen** |  |
|  | **Engler Felícia ifjúsági ügyintéző** | **jelen** |  |
|  | **Szuhai Viktor tanácsnok** | jelen |  |

**Kelemen Krisztián képviselő, a Bizottság elnöke:** Nagy tisztelettel köszönt mindenkit. Külön köszönti Szuhai Viktor tanácsnok urat, Dr. Holler Péter osztályvezető urat, Ágoston Sándor irodavezető urat és Boór Sándor védelmi ügyintéző urat. Önkormányzatuknál a járványügyi protokoll ugyanaz, mint az előző bizottsági ülésen, mindenkinek az ülés ideje alatt kötelező a maszk viselése, a felszólalások ideje kivételével. Jegyzőkönyv vezetőjük Boór Sándor lesz, és négyen jelezték, hogy nem tudnak részt venni a mai bizottsági ülésen. Dr. Stánitz Éva, Büki Zoltán, György István Péter, illetve Márovics Pál jelezte, hogy később fog érkezni, valószínűleg fél négy táján. Megállapítja, hogy a bizottság 12 fővel határozatképes. A jegyzőkönyv hitelesítésére felkéri Bor Balázst, és megkérdezi, hogy vállalja-e?

**Bor Balázs, a Bizottság tagja:** Természetesen vállalja, ha meg lesz szavazva.

**Kelemen Krisztián képviselő, a Bizottság elnöke:** Szavazást rendel el, kéri, a Bizottság tagjai kézfeltartással jelezzék, hogy egyetértenek Bor Balázs jegyzőkönyv hitelesítő személyével.

A *Bűnmegelőzési, Közrendvédelmi és Közbiztonsági Bizottság 11 igen szavazattal, 0 nem szavazattal és 0 tartózkodással elfogadta a javaslatot. (1 bizottsági tag nem szavazott.)*

***Büki Zoltán, a bizottság tagja*** *megérkezett az ülésterembe, így a Bizottság jelen lévő tagjainak száma* ***13 főre*** *változott.*

**Kelemen Krisztián képviselő, a Bizottság elnöke:** Elektronikusan kiküldésre kerültek a napirendi pontok, azt szerinte mindenki megkapta, ha nem, akkor tájékozódott a szombathely.hu oldalon. Hallotta, hogy volt egy kis probléma a gmail-es kontakt e-mail címekkel. Azt gondolja, hogy mindenkivel beszéltek telefonon. A napirendi pontok mindig felkerülnek a szombathely.hu önkormányzati weboldalra, szerinte mindenki számára ismeretes. A napirendi javaslatot felteszi szavazásra, aki a napirendi javaslattal egyetért, az kézfeltartással jelezze.

*A Bűnmegelőzési, Közrendvédelmi és Közbiztonsági Bizottság 13 igen szavazattal, 0 nem szavazattal és 0 tartózkodással elfogadta a javaslatot, és az alábbi határozatot hozta:*

**38/2020. (X.26.) BKKB számú határozat**

A Bűnmegelőzési, Közbiztonsági és Közrendvédelmi Bizottság a 2020. október 26-i ülés napirendjét az alábbiak szerint fogadta el:

**NYILVÁNOS ÜLÉS**

**1./ Javaslat a Közterület-felügyelet tevékenységét érintő döntések meghozatalára**
*(Közgyűlési 13.)*

 **Előadók:** Dr. Holler Péter, a Hatósági Osztály vezetője

 Ágoston Sándor, a Közterület-felügyelet vezetője

**2./** **Tájékoztatás a helyi köztisztasági programról és pályázat benyújtási lehetőségről**

 **Előadó:** Bonti Tamás, a Kommunális és Környezetvédelmi Iroda vezetője

**3./** **Tájékoztatás balesetmegelőzésről** *(szóbeli előterjesztés)*

 **Előadók:** Dr. Gulyás Ferenc r. ezredes kapitányságvezető, a Bizottság tagja

 Bonti Tamás, a Kommunális és Környezetvédelmi Iroda vezetője

**4./ Tájékoztató kortárs bántalmazásról a szombathelyi általános iskolákban** *(szóbeli előterjesztés)*

 **Előadó:** Dénes Tímea, a Pálos Károly Szociális Szolgáltató Központ és

 Gyermekjóléti Szolgálat intézményvezetőhelyettese

**5./ Javaslat a polgárőr egyesületek támogatási kérelmének elbírálására, éves eredményességi támogatás elosztására**

 **Előadó:** Kelemen Krisztián, a Bizottság elnöke

**6./** **Javaslat Szombathely Megyei Jogú Város Bűnmegelőzési és Közbiztonsági Cselekvési programja fedezetének felhasználására**

 **Előadó:** Kelemen Krisztián, a Bizottság elnöke

**7./ Javaslat Szombathely MJV Kábítószerügyi Egyeztető Fóruma Szervezeti és Működési Szabályzatának elfogadására**

 **Előadó:** Engler Felícia ifjúsági ügyintéző

**8./** **Különfélék**

 **Előadó:** Kelemen Krisztián, a Bizottság elnöke

**Felelős:** Kelemen Krisztián, a Bizottság elnöke

**Határidő:** azonnal

**1./ napirendi pont:** **Javaslat a Közterület-felügyelet tevékenységét érintő döntések meghozatalára**

 **Előadók:** Dr. Holler Péter, a Hatósági Osztály vezetője

 Ágoston Sándor, a Közterület-felügyelet vezetője

**Kelemen Krisztián képviselő, a Bizottság elnöke:** Az első napirendi pontjuk a „Javaslat a Közterület-felügyelet tevékenységét érintő döntések meghozatalára”, amely bemegy a Közgyűlésre is, 13. napirendi pontként. Az előterjesztéssel kapcsolatban megadja a szót Dr. Holler Péternek, a Hatósági Osztály vezetőjének.

**Dr. Holler Péter, a Hatósági Osztály vezetője:** Röviden ismerteti, hogy miről szól az előterjesztés, amelyet Polgármester Úr terjeszt a Közgyűlés elé, és a Közgyűlés csütörtöki ülésén fogja megtárgyalni. Az anyag az elején beszámol arról, hogy a beolvadás – január 1-től a Közterület-felügyelet a Polgármesteri Hivatal részeként működik – zökkenőmentesen lezajlott, és melyek azok az új feladatok, amelyeket ellátott már január 1. óta a Közterület-felügyelet. Külön kitér arra az anyag, hogy átcsoportosítással, illetve a Közgyűlés által biztosított plusz létszámokkal szerencsére a közterületen jelenlévő járőrök számát sikerült megduplázni. Az év elején, a beolvadás előtt 3 járőr páros volt, most pedig az új státuszokkal és átszervezésekkel már 6 járőr páros fog Szombathely utcáin járőrözni. Úgy gondolja, ez mindenképpen egy pozitív fejlemény. A júniusban meghatározott feladatokat is ellátja folyamatosan a Közgyűlés, ez a közterületen fokozottan jelentkező problémák, erről már korábban kapott tájékoztatást a Bizottság. További javaslatokat tesz az anyag, hogy melyek azok a területek, ahol a Közterület-felügyelet munkájára szükség van. Itt egyrészt a szabálytalanul várakozó járművek számának növekedését jelöli meg, amire egy megoldás felvetést tett Polgármester Úr, miszerint a közterület-felügyeletről szóló törvény lehetőséget biztosít arra, hogy a felügyelő elszállítással eltávolítsa a közterületen szabálytalanul elhelyezett járművet, ezt most a Bizottság is megtárgyalhatja, illetve a Közgyűlés is meg fogja tárgyalni, és márciusra kell visszaérkeznie a Közgyűlésre egy erre vonatkozó anyagnak, amit majd ki fognak dolgozni. Felvetésre került a szolgáltatóházak környékének problémái, amelyre egy olyan megoldás lesz, hogy a közösségi együttélés alapvető szabályairól, és ezek elmulasztásának, megszegésének jogkövetkezményeiről szóló rendeletet módosítanák egy olyan kiegészítéssel, amely alapján a szolgáltatóházak környékén hatékonyabban tudná ellátni feladatát a Közterület-felügyelet, és a köztisztasággal kapcsolatos szabályok betartatását is hatékonyabban el tudná látni. A térfigyelő kamerarendszer fejlesztésével kapcsolatban is tesz javaslatot az anyag. Az analóg kamerák cserére szorulnak, ez már régi probléma, itt bekértek egy árajánlatot is, ami tartalmazza, hogy mennyibe kerülne a teljes csere, nyilván erről majd a jövő évi költségvetés számainak ismeretében lehet döntést hozni. Parkerdei mobilkamerák, erről is már bizottsági ülésen többször beszéltek, itt is beszámol az anyag, hogy ezekbe mik a fejlemények. Ki vannak jelölve helyszínek, a mobilkamerák által megfigyelt területek, és a legutóbbi időszak tapasztalatai alapján ezúttal négy olyan helyszínnel bővítenék ezt a közterületi listát, ahol a szelektív hulladéklerakók környékén tapasztaltak illegális hulladéklerakást, négy ilyen szelektív hulladéklerakó sziget lenne kijelölve. Végül egy olyan kezdeményezés is szerepel az anyagban, amely szerint a Közterület-felügyeleten legalább negyedévente egyszer a képviselők megjelenhetnek, és ott kérdéseket tehetnek fel. Amióta Ágoston Sándor irodavezető szeptember 1-e óta betölti a pozíciót, tényleg nagyon sok képviselővel beszélt, és ez a kommunikáció már létezik, ennek adna egy formális keretet ez a kezdeményezés.

**Kelemen Krisztián képviselő, a Bizottság elnöke:** Köszöni osztályvezető úrnak a kiegészítést, és megadja szót Ágoston Sándor irodavezetőnek.

**Ágoston Sándor, a Közterület-felügyelet irodavezetője:** Köszöni a lehetőséget. Azt gondolja, osztályvezető úr a teljesség igénye nélkül végiment az előterjesztésben szereplő pontokon. Annyival egészítené ki, hogy az elmúlt időszakban, amikor ő is még csak ide cseppent, gondol itt arra, hogy segítették a fogyatékkal élő személyeket, illetve a pandémia miatt kialakult helyzetben gyermekek vagy akár felnőttek részére ellátták az étkeztetés megoldását. Azt gondolja, ez nagyon sok embernek óriási segítség volt a felügyelet részéről. A második pontban van a kamerák cseréje, amit próbálnak erőltetni minden fórumon és mindenféle formában. Ugyanis többféle szakmai beszélgetések során azt látják érdemesnek, hogy az elavult analóg rendszereket digitálisra tudnák kicserélni, bizonyos források segítségével. Látják azt, hogy a digitális rendszer milyen képminőséget, felbontást tud produkálni. Azt látják, szemben az analóg rendszerrel, hogy mekkora stabilitást nyújt egy rendszernek. Személyes véleménye, hogy a digitális rendszer fenntartása normál keretek között sokkal gyorsabban és egészségesebben fenntartható, mint egyébként midig azzal foglalkozni, hogy az analóg rendszerben heti szinten hol ez, illetve hol az megy tönkre. A digitális rendszerre kértek árajánlatot, a klienseket is cserélni kellene, hogy stabil, biztonságos hátteret nyújtsanak. A parkerdei mobil kamerák kihelyezése is nagy segítség volt. Elnök úrral tartott közös bejáráson bízik benne, hogy megtalálták az új pontokat, ahol folyamatos és állandó jelenlétre is lesz szükség. Ennek egyébként az elmúlt napokban és hetekben is folyik a felülvizsgálata, hogy ezt milyen formában, hogyan lehet erősíteni ezeknek a jogsértő cselekményeknek, illetve az azokat elkövető személyek tettenérését vagy rendőrségi, vagy felügyeleti eljárás lefolytatásával. Az új helyek kijelölése nem saját kútfőből jött, hanem lakossági bejelentések és a körzetes képviselő hölgyeknek és uraknak a jelzése alapján, hogy hol voltak ad hoc jelleggel problémák, illetve volt olyan is, amikor ismeretlen tettes ellen videofelvétel alapján indult eljárás, mert azért a lakosság pozitívan is hozzá tud járulni ezekhez a jelzésekhez. Az utolsó pont, a képviselői kapcsolattartást még annyival egészítené ki, hogy tényleg napi kapcsolatban van a képviselő hölgyekkel és urakkal, nem zárkózik el semmilyen formában, sőt, folyamatosan szorgalmazza, hogy állandó kapcsolattartás legyen az Önkormányzat és a felügyelet részéről. Arra is lesz majd lehetőség, hogy ha ezt meg tudják tárgyalni, hogy milyen formában tudják létrehozni ezt a formális kapcsolattartást, hogy a felügyelet munkájába velősen bele lásson mindenki, illetőleg magán a létesítményen is keresztülmenni, megnézni a kamera megfigyelőszobát, hogy miként működik a rendszer.

***Szuhai Viktor tanácsnok*** *elhagyta az üléstermet.*

**Kelemen Krisztián képviselő, a Bizottság elnöke:** Köszöni irodavezető úrnak a kiegészítést. Megkérdezi, van-e valakinek kérdése vagy észrevétele. Kérdés nem merült fel, jelzi, hogy szavazás következik.

Szavazásra teszi fel a *„Javaslat a Közterület-felügyelet tevékenységét érintő döntések meghozatalára”* című előterjesztésben foglalt határozati javaslat mind a nyolc pontját. Aki a határozati javaslattal egyetért, kéri, hogy kézfeltartással jelezze.

*A Bűnmegelőzési, Közrendvédelmi és Közbiztonsági Bizottság 13 igen szavazattal, 0 nem szavazattal és 0 tartózkodással elfogadta a javaslatot, és az alábbi határozatot hozta:*

**39/2020. (X.26.) BKKB számú határozat**

A Bűnmegelőzési, Közbiztonsági és Közrendvédelmi Bizottság a *„Javaslat a Közterület-felügyelet tevékenységét érintő döntések meghozatalára”* című előterjesztést megtárgyalta, és a határozati javaslatot a Közgyűlésnek az előterjesztés szerinti tartalommal elfogadásra javasolja.

**Felelős:** Kelemen Krisztián, a Bizottság elnöke

(A végrehajtásért: Dr. Holler Péter, a Hatósági Osztály vezetője)

**Határidő:** 2020. október 29-i Közgyűlés

**Kelemen Krisztián képviselő, a Bizottság elnöke:** Szavazásra teszi fel a közösségi együttélés alapvető szabályairól, és ezek elmulasztásának, megszegésének jogkövetkezményeiről szóló 24/2013. (VI.6.) önkormányzati rendelet módosításáról szóló rendelettervezetet. Aki a rendelettervezettel egyetért, kéri, hogy kézfeltartással jelezze.

*A Bűnmegelőzési, Közrendvédelmi és Közbiztonsági Bizottság 13 igen szavazattal, 0 nem szavazattal és 0 tartózkodással elfogadta a javaslatot, és az alábbi határozatot hozta:*

**40/2020. (X.26.) BKKB számú határozat**

A Bűnmegelőzési, Közbiztonsági és Közrendvédelmi Bizottság a *„Javaslat a Közterület-felügyelet tevékenységét érintő döntések meghozatalára”* című előterjesztést megtárgyalta, és a közösségi együttélés alapvető szabályairól, és ezek elmulasztásának, megszegésének jogkövetkezményeiről szóló 24/2013. (VI.6.) önkormányzati rendelet módosításáról szóló rendelettervezetet a Közgyűlésnek az előterjesztés szerinti tartalommal elfogadásra javasolja.

**Felelős:** Kelemen Krisztián, a Bizottság elnöke

(A végrehajtásért: Dr. Holler Péter, a Hatósági Osztály vezetője)

**Határidő:** 2020. október 29-i Közgyűlés

**2./ napirendi pont: Tájékoztatás a helyi köztisztasági programról és pályázat benyújtási lehetőségről**

**Előadó:** Bonti Tamás, a Kommunális és Környezetvédelmi Iroda vezetője

**Bonti Tamás, a Kommunális és Környezetvédelmi Iroda vezetője:** Annyit szeretne mondani, hogy a szemétszedési akció, amit a képviselők saját maguk kezdtek el, az elég sikeresnek bizonyult. 9 képviselő ezt teljesítette. Miután megadták nekik a helyet, hol szeretnének szemetet gyűjteni, Vigyázzunk együtt Szombathelyre! feliratú kék zsákokban a SZOVA munkatársai ezt elszállították. Ezzel ők ki is vették a részüket a Vigyázzunk Együtt Szombathelyre! akció keretein belül. Ezen kívül kettő iskola is csatlakozott ehhez a kezdeményezéshez, akik a sajtóból értesültek, hogy van ilyen, megkeresték az irodát. Nekik is biztosítottak zsákokat.

Ebből az egyik iskola nem csak velük, hanem a Parkerdő területén az Erdészettel közösen végezte el a szemétgyűjtési akciót. Körülbelül 50 zsák szemetet sikerült összegyűjteniük, amit nem a SZOVÁ-nak, hanem az Erdészetnek a konténerét szállították el. Elkészültek a táblák, kihelyezésre is kerültek az elfogadott helyszínekre. Bíznak benne, hogy pozitív hatása lesz a szemetelőkre nézve. Valamint megegyeztek, hogy városi nagytakarítási tervet is kidolgoznának, a 2021. januári ülésen szeretnék ezt bemutatni, hogyan is nézne ki. Abban is egyességre jutottak, hogy jövőre is a képviselők saját maguk vállalni fognak, nyilván saját körzetükben. Akik meg akarják szervezni, az iroda támogatni fogja őket.

A másik sarkalatos pontja ennek az előterjesztésnek, az pedig a „Fogadj örökbe egy parkot!” program. Ami elkezdődött, és mondhatja, hogy nagyon sikeresen le is zajlott a két helyszínen. A múltkori megbeszélésen el is hangzott, sokan szerették volna tudni, hogy hol is végzik és kik végzik ezeket. Az önkéntesek október 23-án az Ady téri parkban gyűjtötték össze a falevelet, illetve a szemetet. Aztán a Herényi Kulturális Egyesület a Béke teret takarította meg, és a füvet is lenyírták. A Gyöngyöshermán-Szentkirályi Polgári Kör a gyöngyöshermáni haranglábnál, illetve a Szily Kastély mellett a Szent István parkját tette rendbe, és fogja folyamatosan is rendezni. A KISZ Lakótelepért Egyesület a Gyermekek háza és úgynevezett szalagházak mögötti részt tették szemétmentessé. A Joskar-Ola Alapítvány két játszóteret takarított meg, ez a Barátság utca 5. szám alatti és Pázmány Péter krt. 32. szám melletti játszóterek voltak. A Szombathely Szépítő Egyesület a Szent István parkot tette rendbe, ez egy viszonylag nagy terület. A Polgármesteri Hivatal a Tóth István parkot fogadta örökbe, ők is részt vettek már egy takarításban. Mindig a takarítás előtt fel kell venni a kapcsolatot a SZOMPARK Kft.-vel, elmondják, milyen eszközöket tudnak rendelkezésre bocsájtani, és másnap, a szemétszedés utáni napon, vagy ha ez hétvégére esik, hétfői nap reggelén összegyűjtik a szemetet, illetve a faleveleket. A másik fontos dolog, az illegális hulladéklerakást a továbbiakban is szeretnék a Parkerdő területéről kiűzni. Felkérték a SZOVA Zrt-t, ki kell dolgozniuk egy tervet a kiskert tulajdonosoknak. Ők folyamatosan, az egész év során valamilyen formában a szemetet össze tudják gyűjteni a SZOVA Zrt. segítségével. Illetve most már nem csak erre kell gondolni, 2021. évtől bejött, hogy nem lehet égetni, erre is fel kell kérni a SZOVA Zrt-t, hogy erre is ki kell egy tervet dolgozniuk, nemcsak a Parkerdőre, hanem egész Szombathelyre vonatkozólag.

**Viszlayné Pavelkovits Petra, a Bizottság tagja:** A KRESZ Park kérdésről beszéltek, az előző felsorolásban nem voltak benne, hogy ezeket rendbe rakták, ő mindennap arra sétál. Nem tudja, ezzel mi a helyzet? Kezdjenek magánakcióba vagy mi is legyen?

**Bonti Tamás, a Kommunális és Környezetvédelmi Iroda vezetője:** Ha szeretnék elkezdeni a munkákat, jelentsék be az iroda felé. Ők biztosítanak zsákot, kesztyűt, illetve a SZOVA Zrt. vagy a Szompark Kft.-vel, attól függ, milyen jellegű a munka, amit el szeretnének végezni, megbeszélik, milyen eszközök kellenek még. Be kell jelenteni, magánakcióba nem kell kezdeni. Mindenképpen be kell jelenteni, így tudnak ők is róla, így el lesz szállítva a szemét. Nem lesz olyan, hogy hétfő reggel összegyűjtötték a szemetet, és csak szerdán reggel mennek érte, addigra lehet, hogy a szél szét is fújja. Az a lényeg, hogy legkésőbb a szemétszedés napja után el is tudják szállíttatni.

**Viszlayné Pavelkovits Petra, a Bizottság tagja:** Bejelenti, hogy szeretnék a parkot rendbe tenni. Pár napja még járt arra, szinte ellepi a parkot a szemét.

**Kelemen Krisztián képviselő, a Bizottság elnöke:** Szeretne néhány szót a Parkerdőben található mobilkamerákról. Nagyon jó együttmükődés alakult ki az Erdészeti Zrt-vel, ennek köszönhetően az Erdészeti Zrt. saját forrásból beszerzett két ugyanolyan típusú mobil kamerát, mint amit az Önkormányzat is használ. A kamerának a költéségét átvállalta, viszont integrálták a Közterület-felügyelet kamerarendszerébe. Az egyik kamera az az Erdei iskola utca folytatásaként kialakított vagy felújított önkormányzati úton található, amely gyakorlatilag kiváltotta azt az Erdei iskolai sorompóval lezárt utat, amit gyakorlatilag erdészeti útként használtak a kiskert tulajdonosok. Hírhedt viharsarok mellett található. Alternatívaként jelent meg ez a másik önkormányzati út is, itt helyezték el a kamerát, megelőzve, hogy a hulladéklerakás szempontjából gócpontnak számító viharsarok nehogy átkerüljön gyakorlatilag arra a területre. Az Erdészet tulajdonában lévő másik kamera pedig a Jégpince utcán a körforgalomnál, ahogy mennek kifelé, a büfé felé, balra van egy beugró rész, amit előszeretettel használnak illegális hulladéklerakásra, illetve más testi kapcsolatok gyakorlására is. Ez a terület be lett kamerázva. Azt gondolja, óriási segítség az Erdészeti Zrt. részéről, ezeket a kamerákat is mozgatni fogják folyamatosan. Van még két másik mobilkamera is, ami most került kihelyezése, illetve most van folyamatban. Az egyik a Mezőőr utca - Jégpince út kereszteződésben, ahol a buszmegálló illetve a tűzcsap is található, pont 12 óra 50 perckor volt kint a helyszínen, részéről pont tetten érés történt. Hívta irodavezető urat. Citroen gyártmányú személygépkocsiból kiszállva egy férfi kezdte a kocsi csomagtartójából kiszórni a fekete szemetes zsákokat. Odament hozzá, és tetten érte a fiatalembert, aki éppen szórta ki a fekete szemetes zsákokat. Mondta a férfi, hogy SZOVÁ-s zsák. Kérdezte, hogy van-e rajta a felirat. A kamera mindent vett, ő szépen visszapakoltatta a szemetet a csomagtartójába. Az egyik kamera ide lett kihelyezve. A másik kamera szintén ilyen típusú kamera, de nem akkumulátoros, hanem napelemes, ehhez egy konzol készítése van folyamatban. A piachoz kerül kihelyezésre. Első körben a Bercsényi Általános Iskola hátsó, gazdasági bejáratát fogja figyelni. Ugyanis ott van két konténer, amit előszeretettel használnak lomtalanításra. A múlt héten éppen kibelezett hűtőszekrény landolt a konténer mellett. Nagyon fontos, hogy a napelemes kamera is önműködő, önellátó külső forrást nem igényel. Az E.on-tól kértek engedélyt kettő villanyoszlop ideiglenes használatára, amit az Önkormányzat meg is kapott. 2020. december 31-ig lesznek a konzolos kamerák felhelyezve, illetve a közvilágítás oszlopaira. A kettő kamera képe is a Közterület-felügyelet hatáskörébe fog tartozni. A Közterület-felügyelet kiemelt figyelmet fordít a kamera képeknek a figyelésére, a tettenérés az folyamatos. Olvasta, hogy nagyobb a tettenérés, nyár óta több is történt. Szeretné megköszönni a rendőrség munkáját, nagyon jó együttmükődés van a Rendőrség és a Közterület-felügyelet között. Nemcsak ebben a témában, hanem minden területen. Ezzel kapcsolatban volt egy stúdió megbeszélésük kapitány úrral, irodavezető úrral, ott is egyértelmű volt a nézők számára, hogy milyen jól együtt tud dolgozni a Közterület-felügyelet a rendőrséggel napi szinten. Korábban már szó volt arról, hogy az Erdészeti Zrt. tulajdonában, illetve kezelésében volt, illetve van is a 2013. évben kihelyezett 4 db kamera, amely a büfé területén található. Ennek a figyelését szintén a Közterület-felügyelet végzi. 78 kamerát felügyel a Közterület-felügyelet, még ebben nincs benne a 4 db mobilkamera, ami még figyeli az illegális hulladéklerakókat. Ezzel kapcsolatban mindent elmondott. A két nagyméretű tábla kihelyezésre került a Jégpince és az Erdei iskola úton. Eléggé nagyok és eléggé figyelemfelkeltők. Talán azt az üzenetet adja át, hogy a Parkerdőben bárhol találkozhatnak mobilkamerákkal. Ennek talán lesz egy kis visszatartó ereje, amellett, hogy fontos a személyes jelenlét, illetve a kamerák által a tettenérés. Pályázatról esetleg irodavezető úr mondana-e pár szót? Átadja a szót ez ügyben.

**Bonti Tamás, a Kommunális és Környezetvédelmi Iroda vezetője:** A 2. pontja az előterjesztésnek az lenne. A „Tisztítsuk meg az Országot!”, a Belügyminisztérium létrehozott egy ilyen programot, ahol a megyei jogú városok az illegális hulladékelszállításra 20.000.000,- Ft összegre ígért pályázatra. Nyilván ebből Szombathely sem akar kimaradni, ahogy elnök úr is mondta, ma reggel volt egy megbeszélésük a SZOVA Zrt. és SZOMHULL Nonprofit. Kft munkatársaival. Egyelőre 10-15 helyszínt választottak ki, az a kérdés, hogy ennek a 10-15 helyszínnek az illegális hulladékmegszüntetése mekkora összegbe fog kerülni. Ha mind a 15 helyszín belefér abba a 20.000.000,- Ft-ba, akkor nyilván mind a 15 helyszínről el fogják hozni a szemetet, ha nem, akkor kénytelenek lesznek valamilyen sorrendet felállítani. A keretösszeg eddig tart. Továbbmegy, ez nem is 20.000.000,- Ft, hanem 15.000.000,- Ft-ot lehet szemétszállításra elkölteni. Ezenkívül reklámra, sajtó anyagokba, egyéb helyen megjelentetésre 1,5 millió Ft költhető el. Minden egyes helyszínre, ahonnan elhozzák a szemetet, táblát kell kirakni, előtte fénykép, közben fénykép, utána fénykép és a teljes területet meg kell tisztítani. Ami lényeges, hogy közterületről, illetve önkormányzat tulajdonában lévő területről lehet elhozni illegális hulladékot. Jelen pillanatban ott tart a dolog, hogy összerakják a pályázatot. Szeretnék is benyújtani, a Közgyűlés ezt támogatni fogja. Ha nyernek, a következő alkalommal tudnak is tájékoztatni mindenkit, milyen helyszínek lettek megjelölve, és körülbelül ezek milyen összeget fognak takarni. Az ígérték, november hónap a pályázat benyújtásának határideje. Ami a probléma, hogy október 15-től került ki a felhívás az internetre. Ami még hozzátartozik, novemberben 7 nap, míg elbírálják, nyert-e a pályázat vagy sem. A rosszabbik az, hogy február 28-ig el is kell szállítani. Pont téli időszakot sikerült megjelölni. Egy kicsit érdekes a pályázat szempontjából. Ezen is átugrottak. Megbeszélték mind a SZOVA Zrt. és a Szompark Zrt-vel, teljes mellszélességben mellettük áll, mindent megtesznek azért, hogy a bekerült helyszínekről a szemetet elszállítsák.

**Kelemen Krisztián képviselő, a Bizottság elnöke:** Elég nagyszabású szemlélet formálás folyik Szombathelyen a hulladék lerakásával kapcsolatban, hiszen az önkormányzati médiákban folyamatosan napirenden szerepel, hogy a hulladékoknak milyen legális lerakási engedélye van. Szombathely.hu városi honlapon fenn van, hogy milyen módón tudják a városban élők a hulladékaikat legálisan elhelyezni. Folyamatosan élő bejelentkezések, különböző sajtóközlemények, rövid riportokkal tájékoztatják az embereket arról, hogy igenis zéró tolerancia van az illegális hulladéklerakókkal szemben, folyamatos a tettenérés a Közterület-felügyelet, illetve a Rendőrség részéről, az Erdészeti Zrt. az aktivisták az önkéntesek bevonásával egy összefogás alakult ki. Kiterjesztve ezt egész Szombathely területére, alpolgármester úr elindította a „Vigyázzunk Együtt Szombathelyre!” köztisztasági szemlélet formáló programot, ezen belül is vannak programok, „Fogadj Örökbe Egy Parkot!”. Azt gondolja, ez a sok apró akció terv segít ahhoz, hogy egy tisztább, élhetőbb Szombathelyen élhessenek. Nyilván ennek még nincs vége, van esélyük arra, hogy nyerjenek ezen a pályázaton, adott esetben egy plusz forrás bevonásával egy újabb szemlélet formáló lehet, hogy egy kicsit drasztikusabb szemlélet formáló akciót tudnak elindítani Szombathelyen. Bízik benne, hogy az emberek értékelni fogják ezt a fajta igyekezetet, és kevésbé fognak szemetelni, illetve kevésbé fognak illegális hulladékot elhelyezni. Aki erre vetemedik, az pedig viselje a büntetéseket, amelyek kiszabhatók ilyen esetben.

**Büki Zoltán, a Bizottság tagja:** Kitűnő, hogy 78 db kamera működik most már Szombathely területén, külön dicséretet érdemel, hogy a Parkerdő és környéke kiemelt figyelmet kap, mondhatják azt, hogy Szombathely lélegző központja. Egy kérdése lenne ezzel kapcsolatban. A tettenérés bejelentés kapcsán többször elhangzott, hogy létezik az Éljen Szombathely! bejelentő applikáció Androidra. Várható-e iOS készülékre ennek a felkészítése.

***Viszlayné Pavelkovits Petra, a bizottság tagja*** *elhagyta az üléstermet, így a Bizottság jelen lévő tagjainak száma* ***12 főre*** *változott.*

**Kelemen Krisztián képviselő, a Bizottság elnöke:** Igen, Androidon fut az Éljen Szombathely! applikáció. Más információval rendelkezik, más lesz a prioritás, más fajta applikációt fog használni a későbbiekben az Önkormányzat a bejelentéseknek a fogadására. Egy olyan applikációt, ami már létezik, korábban elkészült, de most is használják az emberek, valószínű, hogy most is ez lesz majd kibővítve. Nem az Éljen Szombathely! applikáció lesz továbbfejlesztve. Egyébként ez nagyon jó megfogalmazás volt, a Parkerdő Szombathelynek a tüdeje. Kiemelten foglalkoznak a témával, de nem csak a Parkerdővel, hanem az előző napirendi pontnál is kiderült, gyakorlatilag Szombathely belterületén fontos az számukra, hogy se az út szélén, se a bokorban, se a szelektív szigetek környékén ne legyen illegális hulladéklerakás. Képviselő társaitól kaptak jelzéseket, Horváth Gábortól, Illés Károlytól, mind beemelték javaslataikat, hogy kalodába fogják megfigyelni a szelektív hulladék gyűjtő helyszíneket.

Kérdés észrevétel esetleg, ha nincs, szavazásra teszi fel a napirendi pontot. Egy határozati javaslat van. A tájékoztatásról szóló előterjesztést megtárgyalták, a beszámolót elfogadják. Aki ezzel egyetért, kézfeltartással jelezze.

*A Bűnmegelőzési, Közrendvédelmi és Közbiztonsági Bizottság 12 igen szavazattal, 0 nem szavazattal és 0 tartózkodással elfogadta a javaslatot, és az alábbi határozatot hozta:*

**41/2020. (X.26.) BKKB számú határozat**

A Bűnmegelőzési, Közbiztonsági és Közrendvédelmi Bizottság megtárgyalta a „*Tájékoztatás a helyi köztisztasági programról és pályázat benyújtási lehetőségről*” szóló előterjesztést és a beszámolót elfogadja.

**Felelős:** Kelemen Krisztián, a Bizottság elnöke

/a végrehajtás előkészítéséért:

Kalmár Ervin, a Városüzemeltetési és Városfejlesztési Osztály vezetője,

I. pont vonatkozásában még:

Dr. Németh Gábor, a SZOVA NZrt. vezérigazgatója,

Taoufik Roland, a SZOMHULL Nonprofit Kft. ügyvezetője/

**Határidő:** azonnal

**3./ napirendi pont: Tájékoztatás balesetmegelőzésről**

**Előadók:** Dr. Gulyás Ferenc r. ezredes kapitányságvezető, a Bizottság tagja

 Bonti Tamás, a Kommunális és Környezetvédelmi Iroda vezetője

**Dr. Gulyás Ferenc, a Bizottság tagja:** Lehet, hogy már hallották tőle a 90-60-90-nek a rendőrségi megfelelőjét: ez a 10-80-10 történet. Ez arról szól, hogy ki és milyen hatékonysággal tartja be a közlekedési szabályokat. Valamikori felmérés alapján az derült ki, hogy 10% van a közlekedők között, akikkel akármit is csinálnak, nem fogják betartani a szabályokat, ők azok a notórius gyorshajtók, záróvonalat átlépő, elsőbbséget meg nem adó autósok, akikről elég gyakran kerültek videó az internetre is. 10% az autósok közül az, akik meggyőződésből és következetesen betartják a szabályokat. Van egy 80% réteg, az autósoknak a többsége, akiket ilyen-olyan formában meg kell győzni arról, hogy jó, hogyha betartják a szabályokat. Lehet az érzelmükre hatni, de az is közre játszik, ha esetleg attól félnek, ha valamit elkövetnek, megbüntetik őket. Elnök úrral beszélt erről a napirendi pontról, kifejezetten az őszi időszakra koncentrálva adna egy tájékoztatást. Megkezdődött az iskola, megváltoznak a közlekedési időjárási viszonyok is. Ha és amennyiben valamennyi ráhatásuk lenne arra, hogy a lámpákat mikor és hogyan kapcsolják fel, ez örökös téma nemcsak Szombathelyen, minden nagyvárosban is, a kora reggeli órákban, amikor a lámpákat lekapcsolják, az nagyon veszedelmes tud lenni, pont abban az időszakban kapcsolják le, amikor nagyon sokan vannak az utakon. A látási viszonyok sem a legoptimálisabbak. Sok próbálkozás történt már, sok várost érint. Bercse László kollégáját kérte meg, hogy rövid tájékoztatást adjon az aktuális balesetmegelőzési programról, Ő, a Közlekedésrendészeti Osztály vezetője a leghivatottabb és legnagyobb szakértője.

***Viszlayné Pavelkovits Petra, a bizottság tagja*** *visszatért az ülésterembe, így a Bizottság jelen lévő tagjainak száma* ***13 főre*** *változott.*

**Bercse László, a bizottság tagja:** Nagyon kevés az a reggel, amikor úgy megy Rendőrkapitány úrhoz, hogy balesetmegelőzés volt, az elmúlt 24 órában kvázi nem történt baleset Szombathelyen. Nem akar senkit a statisztikákkal untatni, hogy ha ránéz a bejelentési naplószámra vagy baleseti naplóra, amely hivatalos okmány természetesen, 700 fölötti a baleseti szám. Ami elgondolkodtató, 180 fölötti a személyi sérüléses szám. Ez kapitánysági terület, nemcsak szombathelyi viszonylat. Ha nézik, 419 a kivonulási szám, 184 a személyi sérülés, ebben benne van a könnyű, súlyos, halálos, ez 25 %-a, kvázi minden 4. esetben sérüléseshez mennek ki. Szombathely viszonylatában 466 és 89, kicsit jobb a helyzet, ez 19 %, tehát minden 5. alkalom, amikor sérülés is van. Ez évben szerencsére Szombathely területén nem volt halálos kimenetelű közlekedési baleset. Elmúlt évben volt egy Bermuda háromszög a Zanati úton, ahol sajnos 3 alkalommal 3 balesetben 3 személy is elhunyt. Szombathelyen idén szerencsére nem volt. Illetékesség területén 4 halálos balesetnél tartanak, 4 balesetben 4 ember hunyt el, egy a 87-es számú, ketten a 86-os számú főúton, egy pedig Sorkifaludnál. Kapitány úr elmondta, jelentősen megváltoztak az útviszonyok, a látási viszonyok, az ORFK Országos Balesetmegelőzési Bizottsága október 19-től ismételten már a 8. évben behozta a „Látni és látszani” programot, nem tudja, erről a bizottság mennyit tud, tudott-e róla. Ebben a programban bizonyos optikák becsatlakoznak, bizonyos üzemanyagtöltő állomások, kvázi benzinkutak, szervizek, ha megnézik a térképet és megnézik Szombathelyt, sajnos optikáknál elég szomorú helyzet, mert egyet sem lehet látni, a legközelebbi Sopronban van. Szervizek tekintetében Magyar Autóklub becsatlakozott, ők elvégzik ingyenesen. Illetve az ÖMV kutak megcsinálják a gépjárműveknek az átvizsgálását, nem műszakilag, felkészítő átvizsgálás természetesen. Ez egy állapot átvizsgálás, megnézik a szélvédő állapotát, az ablaktörlő lapátok minőségét, gumiabroncsok minőségét, profilmélységet néznek, illetve a világító berendezéseket nézik meg, ha szükséges, izzócserét is végeznek, természetesen ingyen, egy adatlapot kell letölteni a honlapról, ezt kell magukkal vinni, ennek fejében ingyenesen végrehajtják az ellenőrzéseket. Amit még felírt magának, balesetmegelőzés szempontjából az okos zebra lehet, erről irodavezető úr szeretne tájékoztatást adni, ő ebbe akkor nem is menne bele.

Világító kerékpárút. Nyíregyháza és környékén, aki már járt arra és látta, magába az aszfaltba kevernek bele fluoreszkáló szemcsét, magába szívja a napfényt, és éjszaka kibocsájtja, tesztelés alatt van, 6 helyen van Nyíregyházán és környékén. Ez alkalmas lehet még szigeteknek a megjelölésére. Illetőleg, amit még szeretne megemlíteni, az autók túlterheltsége, ami lehet baleseti ok. Volt kettő olyan baleset is, amikor utánfutó túlterhelt volt, nem tudták megtartani, súlyos balesetet okoztak vele. Ennyivel szerette volna kapitány úr előterjesztését kiegészíteni.

**Dr. Gulyás Ferenc, a Bizottság tagja:** Annyit szeretne mondani, hogy vannak kötelező programok. Az iskolák előtti gyalogátkelésnek a segítése. Arról tudja tájékoztatni a jelenlévőket, hogy a Közterület-felügyelettel, a Polgárőrséggel nagyon szoros a kapcsolat, leosztják egymás közt azokat az iskolákat, ahol jelen vannak. Ami még érdekes történet, inkább megdöbbentő – és itt megint utal a 10-80-10-re – hogy nem tudják elérni egyik évben sem, hogy az ittasság ne játszott volna közre. Nagyon sok intézkedése van a kollégáknak, baleseteknél értelemszerűen mindig szondáznak a kollégák. Közúti ellenőrzéseknél is folyamatos a szondáztatás. Meglepő, hogy milyen felelőtlenek az emberek, 9 órakor már részegen beülnek az autóba, és vesznek részt a forgalomban. Ahogy Bercse László kollégája mondta, a tavalyi évekhez összehasonlítva ez a szám inkább csak megdöbbentő tud lenni, közel 800 balesetnél voltak már kint. Koccanásos baleseteket is bejelentenek a rendőrségre, azokat nem kötelező bejelenteni, ha meg tudnak egyezni az érintett felek, akkor az rendben is van. Mostani jogszabályi rendelkezések szerint, sérülések, balesetek értelemszerűen mennek. Sok ember van, akik közúti ellenőrzésnél buknak le, azért, mert alkoholt fogyasztottak. Másik dolog a tudatmosósító szerek használata, ha erre vannak tünetek, nincs alkohol szag, nincs egyéb olyan alkoholfogyasztásra utaló körülmény, fizikális körülmény, amely vele jár az alkoholfogyasztásnak. Ha látszik az emberen, hogy zavarodott, nincs magánál, akkor értelemszerűen csinálják az egyéb teszteket is. Ilyenek is vannak. Ezek azok a részek, amikbe a balesetmegelőzés terén megpróbálják felhívni a figyelmet, hogy életveszélyes így, és mások életét is kockáztatják azok, akik nem tartják be a szabályokat.

***Büki Zoltán, a bizottság tagja*** *elhagyta az üléstermet, így a Bizottság jelen lévő tagjainak száma* ***12 főre*** *változott.*

**Kelemen Krisztián képviselő, a Bizottság elnöke:** Hogy Dr. Puskás Tivadar volt polgármester úr szavaival éljen, Kapitány úr is, Őrnagy úr is nyitott kapukat dönget. Kapitány úr a tekintetben, hogy korábban is foglalkoztak a Közgyűlésen ezzel, a forrás is el lett különítve. Nyilván irodavezető úr pontosít, jövő év áprilisában ezt már üzembe helyezik. Bízik benne, hogy ezekkel sikerül majd megoldani a problémákat, amikor kvázi már sötét van, de még nem ég a közvilágítás, főleg a gyalogos átkelőhelyeken, elég balesetveszélyes helyzeteket idézhet elő. Őrnagy úr pedig a tekintetben döngetett nyitott kapukat, hogy már folyamatban is van egy pályázat, okos zebrával kapcsolatban, illetve nemrég volt ebben a teremben egy megbeszélés további okos zebrák kialakítása ügyében. Ő bízik benne, hogy ott is elindul egy együttműködés, nemcsak egy vagy két helyen válik még láthatóbbá a gyalogos átkelőhely, hanem adott esetben a városban minden zebra látható lesz.

Esetleg irodavezető úr hozzá szeretne-e fűzni a balesetmegelőzéshez. Nagyon megörült, hogy Kapitány úr elmondta, hogy az iskolakezdésnél a Közterület-felügyelet, a Rendőrség, illetve a Polgárőrséggel közösen vesz részt a gyermekek védelmében, és segíti át őket a gyalogátkelőhelyeken. Ezen túlmenően a Rendőrségnek folyamatosan vannak balesetmegelőzési programjai, illetve ami még eszébe jutott, szeptember hónapban volt egy balesetmegelőzési program, ott a gyorshajtókat mérték, illetve kamerából figyelték a mobiltelefon használatát. A megyében, ha jól emlékszik, 337 esetben detektáltak a kamerák gyorshajtókat.

**Dr. Gulyás Ferenc, a Bizottság tagja:** Nem árulnak el titkot, ha elárulja, hetente-kéthetente vannak speciális akcióik. Van, amikor Bercse László kolléga Véda kapukon összegyűjti azokat a felvételeket, amik a biztonsági öv használatára vonatkozik, ez is olyan természetesnek tűnik a nagy többségnek, hogy a Véda kapu, akkor lassabban megy, nem telefonál alatta, beköti a biztonsági övet. A gyorshajtásoknál is egy részét a kapuk fogják meg. Az ő hatókörükbe futnak be a gyorshajtók. Szükség van ezekre az ellenőrzésekre. Összességében tavalyi évhez képest kedvezőbb a helyzet, de ehhez hozzá kell tenni a tavaszi, úgymond mozgáskorlátozásokat, kevesebben voltak kint az utakon, ez nagyban meglátszott az akkori baleseti számon. Majd az idei évet értékelik, akkor helyén kell kezelni ezeket a dolgokat. Amit még Bercse László kolléga mondott, tavalyi évben a Zanati út egy veszedelmes szakasznak bizonyult a haláleseteket nézve, ezeket a helyeket is megpróbálták visszatérően ellenőrizni. Van egy baleseti pontérték a police.hu-n, bárki megnézheti. Valamelyik helyen sok a pont, ott gyakrabban lehet ellenőrzésre számítani.

**Ágoston Sándor, a Közterület-felügyelet irodavezetője:** Annyiban egészíti ki a balesetmegelőzési programot, hogy az valós az a tény, hogy folyamatosan segítik a rendőrhatóságot, közös együttműködéssel, iskolakezdések sorozatában. Gyalogátkelőhelyek ellenőrzése., pedagógusokkal kiskorú gyermekek átkelését elősegítve. Egy pici kulisszatitkot árulna el. Szokták mondani saját szlenggel, sokszor „házhoz megyünk a pofonért”. Nem egyszer és nem kétszer volt közelmúltban is és régebben is még aktív rendőrként olyan elfogásuk, különböző személyeknél kimennek a Parkerdőbe, nagy kamera, felülnek a motorház tetejére, sör, tüske, kényelmesen visszaülnek az autóba és elindulnak. Nyilván ezeknek a személyeknek a kiszűrése, és olyan formában az együttműködésnek az eredményessége, hogy látja a felügyelet nyilván, és nem csak a véletlenre mennek, 100%-ban látszik, hogy alkoholt fogyasztanak azok a személyek, vagy így ülnek be a gépjárműbe, és így indulnak el. Így már természetesen megy egy közös együttmükődés. Elmondhatják, hogy a rendőrhatóság folyamatosan jelen van, a munkájukban, már úgy mondja, hogy vegyes párosként. Hívhatják ezt megelőzésnek is, aki jobban belenéz a közlekedési megelőzésbe, mi számít megelőzésnek. Nyilván, ha az, hogy elvették a vezetői engedélyt, kvázi már megelőzték azt, hogy ne csináljon halálos balesetet. Tekinthetik nagyon eredményes balesetmegelőzésnek, de attól függetlenül már látják, és vicces, hogy egy bódult járművezetőnek a személye az már egy természetszerű cselekmény, most már sajnos azt kell, hogy mondja, természetszerű. Arról is tud beszélni, hogy egy éjszaka ugyanaz az ember háromszor ül vissza az autóba. Kulcsot kell elvenni autótulajdonostól, gépjárművezetőtől. Azt hiszi, ha egyszer elveszik a jogosítványát, másodszor már nem azzal megy. Sajnos sokat kellene változni bizonyos embereknek, amit Kapitány úr is mond, van a 10 %, akivel egyszerűen nem lehet mit kezdeni, nem lehet meggyőzni, azt hiszi, a törvény felett áll. Sajnos ezek a sajnálatos példák vannak. Balesetmegelőzésben ilyen formában tudják kivenni a részüket.

**Bonti Tamás, a Kommunális és Környezetvédelmi Iroda vezetője:** Hivatalosan már októberre ki kellett volna tenni. Bíznak benne, hogy április végére beszerelésre kerül. Ez nem a városon, nem rajtuk múlik, ez az E.ON-nal való közös együttműködés, amikor ők azt el tudják intézni, hogy lecserélik az egész városban. Ez nem úgy működik, hogy lecserélnek, ¼ a városnak, majd visszamennek később és a többi, hanem egyszerre kell az összes lámpába ezt kicserélni. Az okos zebrával kapcsolatban annyiban kiegészítené elnök urat, a 11-es huszár úton kerül majd kialakításra. Generali-nak volt egy pályázata, ezen nyertek, ha minden jól megy, akkor az idei évben kialakításra is kerül a COOP bolt környékén a 11-es huszár úton a Sugár út hátsó részéhez oda lehet menni, arról a zebráról van szó. Szeretné megköszönni mind a Közterület-felügyeletnek, mind a Rendőrségnek azt a hathatós munkáját, hogy egyik nap telefonáltak és másnap ott is volt a 10 helyszín. Elnök úr, amiről beszélt, Debrecenből jött egy cég, aki okos zebra telepítéssel foglalkozik Magyarországon, ő tartott bemutatót. Az volt a kérése, hogy teljesen ingyenesen feltenne 5-10 db zebrát, mennyibe kerülne ezeket telepíteni. Egyeztetni kellene képviselő urakkal, hogy ki hogyan szeretné a saját területén ezeket a zebrákat. A lámpás kereszteződéseknél ez nem jó. Azokat a négysávos utakat vették figyelembe, pl. Hunyadi út, 11-es huszár út, ahol nincsen lámpa, és az autósok előszeretettel mennek 80-90 km/h sebességgel, ameddig csak ki tudják húzatni az autót, addig mennek, ha valaki lelép, nem tudnak megállni. Megköszöni a Rendőrségnek, hogy a rendelkezésükre bocsájtotta azokat a zebrákat, ahol már balesetek voltak, halálos kimenetelű baleset is volt sajnos. Egyelőre erről tudja tájékoztatni a bizottságot, hogy folyamatban ennek a kidolgozása. Következő alkalomra a helyszíneket be tudják hozni, azt az ígéretet kapták, hogy ők kettő hét alatt felmérik ennek a költségét. Debrecenben már van ilyen. Kedvezményesen kapná meg a város, nem is szeretnék húzni az időt. A város is meg szeretné kapni. Nemcsak okos zebra lenne, hanem kamerákat is elhelyeznének, kvázi forgalmat is tudna számolni és gyalogos forgalmat is. Tehát Szombathely egész közlekedését meg tudnák reformálni, ennek megfelelően. Arra még nem képes a kamera, hogy külön vegye a személyautót a teherautótól. Fontos lenne számunkra, hogy milyen adatokkal rendelkeznek forgalom szempontjából. Ezt a képet online tudná rendelkezésükre bocsájtani, látnák, hogyan alakul a gyalogos-, illetve személygépkocsi forgalom az adott időszakban. Erről ezt a tájékoztatást tudja elmondani, fontos a városvezetésnek, ezzel is előre tudnának lépni a balesetmegelőzésben.

**Kelemen Krisztián képviselő, a Bizottság elnöke:** Kiegészíti a napirendi pontot. Balesetmegelőzésről szól, nyilván az Önkormányzat is hozzá tud járulni a balesetmegelőzéshez, azzal, hogy ha időben le van takarítva egy járda lehullott falevelektől. Időben be van kátyúzva egy útszakasz, adott esetben megszüntetnek egy balesetveszélyes járdát, felújítják vagy újat építenek. Túlmenően elmondja, ott van például a Városstratégiai, Idegenforgalmi és Sport Bizottság. Erre a bizottságra is rendszeresen jönnek be lakossági, képviselői javaslatok alapján előterjesztések. Adott esetben egy útszakaszon történő sebességkorlátozásra, adott esetben forgalmi rend változtatásra, vagy éppen egy új gyalogátkelőhely létesítésére javaslatok. Ezek mind a balesetmegelőzést szolgálják.

**Dr. Mészáros András, a bizottság tagja:** Egy kérdése lenne, Kapitány úrhoz. Van most olyan programja a rendőrségnek, aminek a keretén belül osztályfőnöki órán hasonló jelleggel az általános iskolákban vagy a középiskolákban ilyen figyelemfelhívó előadásokat tart a rendőrség, van erre igény?

**Dr. Gulyás Ferenc, a Bizottság tagja:** Egy olyan téma került be a napirendi pontokhoz, amely önmagában képes lenne egy napot kitölteni, vannak ilyen programok. Folyamatosan működik, a gyerekeket legkönnyebb elérni. Amióta a balesetmegelőzési munka beindult a Rendőrségen, azóta az iskolákban osztályfőnöki órák tartása folyamatos. Következő téma is érinteni fogja az iskolákban való jelenlétet, szinte minden egyes alkalommal, havonta kint vannak a kollégák. Amiket központilag az Országos Balesetmegelőzési Bizottság meghatároz, feladatokat, azokban kint vannak. Valamikor közösen vannak a katasztrófavédelemmel, számtalan ilyen program van.

Előző kérdésre válaszolva, sikertörténet, 7-8. osztályos gyerekek ingyen szerezhetnek segédmotorkerékpárra jogosítványt, vezetői engedélyt, ősztől tavaszig van rá lehetőség a kijelölt iskolákban. 50-60 fő diák megszerzi a jogosítványt, 5 évre visszamenőleg biztosan működik ez a program.

**Kelemen Krisztián képviselő, a Bizottság elnöke:** Kérdés, észrevétel esetleg. Határozati javaslatot fogalmazná meg, amelyben a beszámolókat, tájékoztatást tudomásul venné a Bizottság. Aki ezzel egyetért, kézfeltartással jelezze.

*A Bűnmegelőzési, Közrendvédelmi és Közbiztonsági Bizottság 12 igen szavazattal, 0 nem szavazattal és 0 tartózkodással elfogadta a javaslatot, és az alábbi határozatot hozta:*

**42/2020. (X.26.) BKKB számú határozat**

A Bűnmegelőzési, Közbiztonsági és Közrendvédelmi Bizottság megtárgyalta a „*Tájékoztatás* *balesetmegelőzésről*” című szóbeli előterjesztést, és az elhangzott tájékoztatásttudomásul veszi.

**Felelős:** Kelemen Krisztián, a Bizottság elnöke

**Határidő:** azonnal

**4./ Tájékoztató kortárs bántalmazásról a szombathelyi általános iskolákban** *(szóbeli előterjesztés)*

 **Előadó:** Dénes Tímea, a Pálos Károly Szociális Szolgáltató Központ és

 Gyermekjóléti Szolgálat intézmény vezető helyettese

**Kelemen Krisztián képviselő, a Bizottság elnöke:** A Pálos Károly Szociális Szolgáltató Központ és Gyermekjóléti Szolgálat intézmény vezető helyettese szóbeli előterjesztést tesz az ügyben. Erről a napirendi pontról annyit kell tudni, hogy Szombathelyre nem jellemző az általános iskolákban a kortárs bántalmazás. Preventív jelleggel megjelenik napirendi pont keretein belül ez a téma. Nyilván, hogyha a bizottság úgy dönt, és úgy látja jónak, akkor továbbküldi. Ha nem, akkor olyan határozati javaslatot fogalmaznak meg, mint az előzőekben, hogy a tájékoztatást tudomásul veszik. Átadja a szót Dénes Tímeának.

**Dénes Tímea, a Pálos Károly Szociális Szolgáltató Központ és Gyermekjóléti Szolgálat intézmény vezető helyettese:** Röviden szeretné összefoglalni, az intézmény milyen lépéseket tud tenni. Az intézmény család- és gyermekvédelmi központot működtet. Az 1997. évi gyermekvédelmi törvény előírja a köznevelési intézmények számára, hogy kötelező az írásos jelzés megtétele feléjük, mindazon esetekben, amit ők nem tudnak a saját kereteiken belül, saját módszereikkel megoldani. Ide tartozik az iskolai erőszak is. Ha olyan eset van az iskolában, amit a pedagógusok, az ő pedagógiai módszereikkel, illetve a szülőkkel való kapcsolatfelvétel után sem sikerül változtatni a helyzeten, akkor egy írásos jelzést küldenek az intézmény felé. Náluk elindul így egy családgondozási folyamat. Ez előfordul, hogy egyetlenegy látogatásból áll, ilyenkor felveszik a családdal a kapcsolatot, elmondják a probléma tartalmát. Jobb esetben, ha a szülő is úgy akarja, és megvannak a megfelelő nevelési elvei és módszerei, akkor meg tud oldódni a probléma. Nehezebb eset és akkor indul el a családgondozási folyamat, amikor a szülő sem partner ennek az esetnek a megoldásában. Vagy a gyermek generációkon keresztül olyan mintát közvetít és olyan mintát örökölt, ahol az erőszak – konkrétan egy pofon lekeverése – a konfliktus megoldása. Ilyenkor lép be egy intenzív családgondozással az ő intézményük. A családgondozás mellett ők fel tudnak ajánlani pszichológusi segítséget, illetve van egyéni pár-, családterápia és tinédzser terápiát is tud az intézmény biztosítani. Ezekben az esetekben, el szeretné mondani, van, amikor erre van szükség, de vannak olyan esetek, amikor a gyermeknek van olyan pszichés betegsége. Az utóbbi időben nincs sok ilyen jelzés, de olyan van, mikor a gyermeknek valamilyen pszichiátriai betegsége miatt reagál így bizonyos helyzetekre, hogy fizikai erőszakot alkalmaz. Ami közben kiosztásra került, kis tájékoztató füzet, ami most fontos, általános iskolákról beszélnek, de azért ők óvodákból, középiskolákból kapják a visszajelzéseket. Az óvodák, illetve az általános iskola alsó tagozata még a legegyszerűbb, mert nagyon egyértelműek a bántalmazás vagy az erőszak jelei. Konkrétan az egyik gyermek lekever a másik gyermeknek egy pofont, ami egy jól látható és tetten érhető cselekmény. Viszont minél idősebbek a gyermekek, annál kifinomultabbak a módszerek, annál kevésbé észrevehető ez a bántalmazás vagy erőszak. Annál nagyobb odafigyelést igényel, még jobban oda kell figyelni, ha a gyermek magatartása megváltozik, akár a bántalmazónak, akár a bántalmazottnak. Egyre nagyobb odafigyelést igényel, mind a pedagógusok részéről, mind pedig, itt áttér 2018. évre, amikor bevezetésre került szintén az intézményükben óvodai és iskolai szociális segítő tevékenység. Ez azt jelenti, hogy a járás összes településén, minden óvodában, általános-, középiskolában és kollégiumban ott vannak a kollégái, és az iskolákban kért időpontokban rendszerességgel, akik gyakorlatilag a pedagógusoknak tudnak biztosítani konzultációs lehetőséget, bármilyen probléma van, részt vesznek szülői értekezleteken, fogadóórákon, illetve lehetőségük van arra, ha egy gyermekkel akármilyen probléma felmerül, hogy valamilyen csoporthelyzetben, akár tanórán, akár óvodai csoportban meg tudják figyelni a gyermek magatartását. Kollégái 9 intézményben vannak jelen a járás területén, ez 40 települést érint. Nekik gyakorlatilag segítségnyújtás az elsődleges feladatuk, ezeknek a problémáknak a felismerését segítik elő, és segítenek megnézni a jelzést, ha szükséges, akár a család- és gyermekjóléti szolgálat terén. Ők családgondozói tevékenységet nem végeznek. Utána már a család- és gyermekjóléti szolgálatok, központok veszik át a feladatot tőlük. Ott vannak az iskolákban, ha van egy ilyen problémás gyermek, akkor ők akár a pedagógussal, szülővel, a gyermekkel, ha el tudnak beszélgetni vele vagy meg tudják figyelni esetlegesen csoportban. Amit még el szeretne mondani, 2020. évi adattal jön, hogy a felismert és jelzett, napvilágra került iskolai erőszak, amiről konkrétan az ő intézményük kap jelzést, azért az nem jellemző. Összesen, igaz, hogy bent volt párszor az online oktatás, kevésbé volt lehetőség így szemtől szemben kötekedni a másikkal, de 7 jelzést kaptak ebben az évben. Ebből 3 óvodából. Egyre korábban kezdik, de ez hamar észrevehető. Ami most kiosztásra került, tájékoztató. Igyekeznek, attól függetlenül lehet, hogy a jelzés nem iskolai erőszak miatt jön, hanem mondjuk, igazolatlan hiányzásai vannak a gyereknek, vagy nem akar járni iskolába, ennek lesz egy családgondozás folyamán belül arra fény, mert, hogy ő nem akar járni iskolába, mert őt egyébként bántják. Kap olyan visszajelzéseket a Facebook-on, Instagram-on az osztálytársai által, amire azt a választ adja, hogy inkább nem megy iskolába, nem megy el otthonról. Az Emberi Erőforrások Minisztériuma kérte fel az intézményüket, a Rubeus Egyesületen keresztül, „Kapaszkodó – Rögös úton helyes irányba”, ez a kiadvány ebből a pályázatból született. A pályázat első etapja a 2018. évben kezdődött, ott gyakorlatilag az intézményük a bűnelkövető gyermekek családjaival tartott kapcsolatot. Az ő látókörükben is vannak olyan gyermekek, akik valamilyen bűncselekményt elkövettek. Elsősorban az ő családtagjainak terveztek programokat. Voltak családi napok, különböző foglalkozások, pszichológiai tanácsadás, egyáltalán figyeljenek oda a jelzésekre. Ennek a pályázatnak volt egy második szakasza. A hátrányos helyzetű családokra terjed ki elsősorban, ennek a pályázatnak a keretében több ilyen lett. Válás hatása a gyermekre, kapcsolat, ügyelet, több ilyen tájékoztató füzet került megjelenítésre. Ezeket minden iskolába, óvodába, középiskolába eljutották az óvodai iskolai szociális segítőkön keresztül, illetve minden olyan fórumon próbálják ezt terjeszteni. Megpróbál érthetően, azokra a jeleke próbálja felhívni a figyelmet, ami leginkább a gyermekeknél, leginkább a szülőknek, akár a pedagógusoknak, akár nekik segítő szakembereknek észre kell venniük, hogy minél hamarabb kiderüljenek ezek a dolgok. A gyermekek minél hamarabb segítséget kapjanak.

**Kelemen Krisztián képviselő, a Bizottság elnöke:** A napirendi pont elején elmondta, hogy hál’ Isten, Szombathelyre nem jellemző a kortárs bántalmazás, nagymértékben általánosságban, az általános iskolákban. Néha hallani egy-egy szülői megkeresést, amikor arra panaszkodnak, hogy adott esetben ellopták a másik gyermek mobiltelefonját, vagy adott esetben folyamatosan piszkálnak egy gyermeket. Azt gondolja, hogy általánosságban nagy problémáról nem beszélhetnek, így preventív jelleggel behozták ezt a napirendi pontot, hogy egy picit beszéljenek erről is. Kis tájékoztatást kapjanak a jelzőrendszerről adott esetben, ha esetleg egy szülőnek ilyen problémája van, kihez forduljon, ha ott nem ér el eredményt, második körben kihez tud fordulni. Ha jól érti, akkor elsőnek az osztályfőnökhöz kell fordulni, aztán ha osztályfőnök nem vezet eredményre, akkor az igazgatóhoz vagy a szociális munkatárshoz, aki ott megtalálható az általános iskolában. Mi a javaslat?

**Dénes Tímea, a Pálos Károly Szociális Szolgáltató Központ és Gyermekjóléti Szolgálat intézmény vezető helyettese:** A szülő fordulhat közvetlen hozzájuk is, ez az ő döntése, közvetlen fordulhat a szolgálathoz is, ott elmondja a problémát, akkor ők mindenképpen felveszik az iskolával a kapcsolatot. Gyakorlatilag egy esetmegbeszélés folyik, hogy az iskola ezt valóban az általános iskolában észrevették-e? Vagy a gyermek erről csak otthon mesél esetleg, és az iskolának erről nincs tudomása. Mit lehetne tenni ennek a megoldásnak az érdekében. Bármilyen megkeresés érkezik a családvédelmi szolgálat felé, ez lehet egy anonim bejelentés vagy szülői megkeresés, minden esetben ők kimennek és megpróbálnak reagálni a problémára. Ha az iskolát keresi meg a szülő, akkor az iskolának kötelező jeleznie feléjük. Ha az iskola ilyen problémát tapasztal, és úgy érzi, hogy ő beszél a szülővel, a gyermekkel, a bántalmazó gyermekkel, beszél a bántalmazó gyermek szüleivel, ha a probléma nem oldódik meg, ő már minden eszközt kimerített, akkor nekik kötelező jelezni a szolgálat felé. Elindulnak családgondozásra. A családgondozás megítélése, ennek az eredményességének a megítélése, ez nagyon szubjektív tud lenni. Náluk sok minden függ attól, amiről már beszélt. Milyen háttérrel rendelkezik a gyerek, a bántalmazó gyerek, mert ha partnerek a pedagógusok, általában partnerek ebben, szeretik a problémát mielőbb megoldani. Nem vet jó fényt az iskolára. Szeretnének minél hamarabb túl lenni, ha a szülővel együtt tudnak működni, és a szülő esetleg általuk felajánlott nevelési tanácsadóhoz, vagy akár pszichológushoz is elviszi a gyereket, és hajlandó együttműködni, akkor önkéntes alapon mehet a családgondozási folyamat, amíg ki nem derül a szakemberek, szakvélemények alapján, hogy ennek most mi is volt az oka. Csak most nagyfiú vagy nagylány akart-e lenni vagy mondjuk, tényleg tovább kell lépni, mert olyan pszichés probléma áll a háttérben, amihez egy szociális szakember vagy pszichológus sem elég, és esetleg tovább kell menni a gyermek- és ifjúság pszichiátriára. Sokkal nehezebb a dolog, ha a szülő ebben nem partner, nem látja be, ha a problémát nem látja problémának, mert, hogy esetleg ő is így oldja meg a problémáit. A gyermek megerősítést kap otthon, hogy ezt így kell csinálni. „Nagyon jól csináltad, belerúgtál, odaütöttél”, bármi, ilyenkor nehezebb a szakember feladata. Ha nem változik a helyzet, ilyenkor gyakorlatilag meg tudják mondani, hogy az alapellátás nem érte el, és önkéntes együttműködéssel nem tudtak eredményeket elérni, ilyenkor a család- és gyermekjóléti központhoz kerül az eset, és javasolják a gyermekkorú védelmét. Ez egy hatósági intézkedés, ez egy utolsó lépcső a családban maradáshoz. Itt egy hatósági elrendelés van, gondozási-nevelési terv megfogalmazása történik, ahol a gyermek életében résztvevő pedagógusok, szülők, ha kell, gyermekorvos, pszichológus, pszichiáter, mindenki ott van, mindenkinek vannak feladatai, gyermeknek, szülőnek, mindenkinek, mindenki feladata határidőhöz kötött és időközben soron kívül is lehetőség van felülvizsgálni, de ez már nem önkéntes. Itt már a szülő nem mondhatja azt, hogy nem megyek, nem akarom, nem csinálom, és a gyermek sem mondhatja, mondja egyébként természetesen, mert a védelembe vételi határozat azért nem téríti a többséget jó útra. Van, akit igen, van, aki megijed ettől, van ilyen védelembe vétel emiatt. Ilyen azért, hál’ Isten, még nem fordult elő, iskolai erőszak miatt. Ez a családból való kimenekülés. Ha családban nem tudnak eredményt elérni, akkor ennek a következő lépcsője nevelésbe vétel, családból való kiemelés, ez konkrétan iskolai erőszak miatt, ilyenre még náluk nem volt példa. Volt olyan, hogy iskolai erőszak miatt került a gyerek, gyakorlatilag egy tünethordozó gyerek tüneteket produkált, ami a család működési zavarait próbálja valahogyan kompenzálni, és az otthon felgyülemlett feszültséget, agressziót valahol le kell vezetnie, ezt otthon nem meri, ezt a kortárs közösségben egykorúakkal fogja, ilyenkor nemcsak a gyerekkel dolgoznak, hanem a szülőkkel is. Nagyon gyakran egy válást megelőzően vagy egy válást követően időlegesen felmerülnek ilyen problémák a gyerekeknél, hogy nem tudják feldolgozni. Máshol nem tudják kiadni magukból, csak az iskolában, akkor a szülőknek is, ha van kapcsolattartási, vagy szülők közötti meditációra, hogy éppen nem tudnak megegyezni gyerekláthatással kapcsolatban. A gyerek mindig eszköz a szülök között. De a szülőket is kötelezheti a bíróság és a gyámhatóság. Az ő intézményükben 1997. év óta működik ez a rendszer, pár évre visszamenőleg vannak tapasztalataik. Iskolai erőszak miatt családból való kiemelés nem történt. Iskolai erőszaknak egyrészt a család, a minta az oka, másrészt pedig olyan családi krízishelyzet, akár egy válás, haláleset vagy olyan dolog, ami a gyermeket megzavarja. Ő ezt máshogy nem tudja lereagálni, csak agresszióval válaszolva.

**Balogh Gábor, a Bizottság tagja:** Annyit szeretett volna hozzáfűzni, hogy a Pálos Károly Szociális Szolgáltató Központtól nagyon sok jelzést kapnak különböző tárgyakban. Alátámasztaná azt a dolgot, hogy valóban mind a jelzés esetében, mind a családból jövő probléma van, tehát a legtöbb jelzés, aminek a végére kell, hogy járjanak, bűncselekmény kategória, kiskorú veszélyeztetése, kapcsolati erőszak, akár a gyermekek vonatkozásában, akár a szülők vonatkozásában, mindig mélyebbre nyúlnak azok az okok, amit a felszín mutat. Valóban a gyerek a saját kortársai között a saját körében azt az agressziót levezetni, ami felgyülemlik, és amit lát a családból, és ez rávetődik. Amit elnök úr is kérdezett, a jelzőrendszer, elmondható, hogy több út is van, amit a rendőrségi bűnmegelőzési prevenciós programokon keresztül is eljuthatnak az információk az intézkedésre jogosult szervekhez, ilyen a családsegítő, rendőrség vagy bárki, aki illetékes az ügyben eljárni. Vannak az ismert iskola, rendőrprogram, a kollégák ott vannak az általános iskolákban, van a DADA drogprevenciós program, szenvedélymegelőző program. Illetve van egy nagyon sikeres projektje a Rendőrségnek, az iskolai bűnmegelőzési tanácsadói tevékenység, ez 2013. évtől van jelen a Rendőrségen, Szombathelyen, illetve a megyében a bűnügyi szervekhez tartoznak. Múlt tanévről 3700 diákot értek el különböző tanácsadó órákkal, és 240 osztályfőnöki órát tartottak ők az iskolákban kvázi, mint a tantestületnek a tagjai, úgy szuperálnak és bizalommal fordulnak hozzájuk nemcsak a szülők, hanem a diákok, tanárok is, rengeteg jelzés eljut hozzá, rajtuk keresztül hozzájuk is. Megtartják azokat a prioritásokat, amik fontosak, mind a diákok, mint a Rendőrség szempontjából. Megkapják azt a bizalmat, ami az ő tevékenységükhöz elvárható a jövőben is, illetve az iskolának az érdekeit nézik. Sok jelzést kapnak általában verbális erőszak, ami megvalósul, tehát, ami egy online térben kezdődik, általában közösségi média felületen kezdik valamilyen szinten szekírozni a diáktársakat, kortársakat, ami aztán az iskolában folytatódik. A kollégák, akikhez fordultak, minden esetben megadták a szükséges felvilágosítást. Egy esetben sem jutott el ez a dolog. Van egy olyan óra, a diákok nagyon okosak, mindenből tanulnak, amit hallanak, valamit, aki esetleg nem figyel, az sem buta. Vannak olyan órák, amiket leoktatnak a kollégák, diákként szabálysértés, bűncselekmény elhatárolására irányul, ők ebből nagyon szépen tudnak építkezni. Megköszöni a jelzéseket.

**Kelemen Krisztián képviselő, a Bizottság elnöke:** Jól tudja, 2009. évtől működik a Vas Megyei Rendőrkapitányság kezdeményezésére a LeSZERellek bűnmegelőzési programsorozat, amely a középiskolákban működik, és különös figyelmet fordít a vagyonmegelőzésre, a családon belüli erőszak megelőzésére, prevencióra.

Kérdés, észrevétel esetleg van-e? A tájékoztatót és a beszámolót a bizottság tudomásul veszi, aki ezzel egyetért, kézfeltartással jelezze.

*A Bűnmegelőzési, Közrendvédelmi és Közbiztonsági Bizottság 12 igen szavazattal, 0 nem szavazattal és 0 tartózkodással elfogadta a javaslatot, és az alábbi határozatot hozta:*

**43/2020. (X.26.) BKKB számú határozat**

A Bűnmegelőzési, Közbiztonsági és Közrendvédelmi Bizottság megtárgyalta a „*Tájékoztatás* *kortárs bántalmazásról a szombathelyi általános iskolákban*” című szóbeli előterjesztést, és az elhangzott tájékoztatásttudomásul veszi.

**Felelős:** Kelemen Krisztián, a Bizottság elnöke

**Határidő:** azonnal

**5./ Javaslat a polgárőr egyesületek támogatási kérelmének elbírálására, éves eredményességi támogatás elosztására**

 **Előadó:** Kelemen Krisztián, a Bizottság elnöke

**Kelemen Krisztián képviselő, a Bizottság elnöke:** A polgárőr egyesületek támogatási kérelmének az elbírálása kapcsán a kiküldött anyagokból kiderül, hogy a polgárőrök felé az Önkormányzat összességében 2,2 Millió Ft támogatási összeget fizet ki, amelynek az egyik része, amely már kifizetésre került, az úgynevezett alaptámogatás, ami létszám alapján számol. Az előterjesztés első oldalán egy kis táblázat látható, amelyben felsorolásra kerültek a polgárőr egyesületek, azoknak a létszáma, és a létszám alapján számolt alaptámogatás Ft-ban. Ez az egyik része az előterjesztésnek. A másik része a polgárőr egyesületek beszámolói, illetve az eredményességi táblázatok alapján kiosztásra került egy összefoglaló táblázat, amit mindenki megkapott. Megköszöni a polgárőr egyesületek munkáját, nagyon jó az együttműködésük a Rendőrséggel, most fogják kialakítani a napi-heti szintű együttműködést a Közterület-felügyelettel, a pandémia első tavaszi hulláma alatt számukra mindenképp bebizonyították a polgárőr egyesületek, hogy részesei Szombathely közbiztonsága megteremtésének, illetve folyamatosan lehet rájuk számítani. Nyilván ebből kifolyólag három pillére van Szombathely közbiztonságának. Rendőrség, Közterület-felügyelet, utána a polgárőr szervezetek. A táblázatból kiderül, a Claudius Polgárőr Egyesület 525.800,- Ft-ban részesülne az eredményességi támogatás alapján. Gyöngyöshermán-Szentkirályi Polgárőrség 298.800,- Ft-ban, a Klapka György Lovas Polgárőr és Hagyományőrző Egyesület 115.800,- Ft-ban részesülne, a Százhold Polgárőr Egyesület 176.800,- Ft-ban és a Szombathelyi Polgárőr Egyesület 397.800,- Ft-ban, ezek az eredményességi kimutatások, ezek leigazoltak mind a Rendőrség, mind a felkérő szervek által leigazolt munkaórák, ha szabad így fogalmazni. Van-e kérdés, észrevétel? Ha nincs, akkor szavazásra bocsájtaná, aki ezzel az előterjesztéssel egyetért, a határozati javaslattal, amelynek egy pontja van, gyakorlatilag ennek az eredményességi támogatásnak a megítélése, kéri, kézfeltartással jelezze.

*A Bűnmegelőzési, Közrendvédelmi és Közbiztonsági Bizottság 11 igen szavazattal, 0 nem szavazattal és 1 tartózkodással elfogadta a javaslatot, és az alábbi határozatot hozta:*

**44/2020. (X.26.) BKKB számú határozat**

A Bűnmegelőzési, Közbiztonsági és Közrendvédelmi Bizottság megtárgyalta a *„Javaslat a polgárőr egyesületek támogatási kérelmének elbírálására, éves eredményességi támogatás elosztására”* című előterjesztést, és javasolja a polgármesternek, hogy a polgárőr egyesületeknek az előterjesztés 1. számú mellékletében szereplő támogatási összegeket biztosítsa eredményességi támogatásként az önkormányzat 2020. évi költségvetéséről szóló 4/2020. (III.5.) önkormányzati rendelet 13. melléklet „Egyéb, más ágazathoz nem sorolható intézmények és feladatok kiadásai” táblázatban szereplő „Polgárőr szervezetek támogatása” sora terhére.

**Felelős:** Dr. Nemény András polgármester

Kelemen Krisztián, a Bizottság elnöke

 (A végrehajtás előkészítéséért:

 Dr. Holler Péter, a Hatósági Osztály vezetője)

**Határidő:** 2020. november 16. a támogatási szerződések megkötésére

**6./** **Javaslat Szombathely Megyei Jogú Város Bűnmegelőzési és Közbiztonsági Cselekvési programja fedezetének felhasználására**

 **Előadó:** Kelemen Krisztián, a Bizottság elnöke

**Kelemen Krisztián képviselő, a Bizottság elnöke:** Gyakorlatilag a Bizottság 2.500.000,- Ft kerettel rendelkezik, amelynek elköltésére javaslatot tesznek. Ebből 220.000,- Ft a Rendőrségnek a kérelme, a „SZER-TELENÜL” elnevezésű vetélkedőhöz kérték ezt az összeget. A tervek szerint ez decemberben fog megvalósulni, de ő úgy tudja, hogy ez át fog tolódni a következő évre, mivel október 1-től nem igazán tartanak vetélkedőket a COVID-19 járványra való tekintettel.

A Közterület-felügyelettel kapcsolatban többször járt kint személyesen. Az 1. számú napirendi pontnál már előkerült, hogy készült egy informatikai felmérés, a Közterület-felügyeletnek a térfigyelő kamera rendszere az gyakorlatilag 7 éves, a kültéri egységek kamerák, hangszórók télen-nyáron ki vannak téve a dilatációnak, könnyen meghibásodnak, vannak olyan beltéri egységek is, mint a Közterület-felügyelet monitor szobájában található monitorok, amelyek közül kb. 3 hete egy megadta magát. Nyilván, ha nem tudják hol figyelni a kamerák képét vagy nem megfelelő méretben, nem megfelelő kiosztásban, akkor akadályoztatja a bűnmegelőzést is. Éppen ezért a Közterület-felügyelet a segítségüket kéri a tekintetben, hogy a fennmaradó 2.280.000,- Ft összeg erejéig 2 db 43”-os monitor beszerzését kérték, illetve kliensek működtetik, kvázi szerverek a kamerákat, monitorokat, gyakorlatilag ezeknek a cseréje is időszerű. Ez az előterjesztés gyakorlatilag arról szól, hogy a bizottságnak a fennmaradó pénzösszegét gyakorlatilag a Közterület-felügyelet kamera rendszerének a felújítására csoportosítanák át. Utána kérdezett, várható-e bármilyen rendkívüli beérkező kérés a bizottsághoz még év végéig, azt az információt kapta, nem valószínű. Programokat nemigen valósítanak meg. Nyugodt szívvel ajánlja az előterjesztést megszavazásra. Átadja a szót Ágoston Sándor irodavezető úrnak.

**Ágoston Sándor, a Közterület-felügyelet irodavezetője:** Elnök úr is említette, illetve a közgyűlési előterjesztésben is látható, hogy szeretnék majd a Közgyűlés segítségét kérni a jövő évben is. Alapvetően vannak égető problémáik, ez, amit most elnök úr felvázolt, ez a kettő 43”-os monitor, ez most olyan szinten égető, jelen pillanatban a Szűrcsapó utcai Szolgáltatóház szerződéses partnertől kölcsönkapott monitoron és egy jóval kisebb monitoron történik az élő kép figyelése. Ezt alapvetőleg látni kell, hogy egyrészt nagyon megterhelő az ott szolgálatot teljesítő kolléga szemének. Ezt egészségügyi szempontból is megközelítené mindenképpen. Másrészt közbiztonsági szemléletben, mit csinál éppen a személy, mit tart a kezében, ne adj Isten, bódult szerek átadása, gondol arra, hogy kábítószer átadása. Nyilván, minél nagyobb felbontással tudnak dolgozni, meg tudnak figyelni, annál hatékonyabb ez a munka. Amit elmondott a bizottsági ülés legelején, mindenképp az a fontos, hogy egy stabil, biztonságos hátteret tudjanak üzemeltetni, fenntartani és költséghatékonyság szempontjából is ez a célravezető és a jövő.

**Kelemen Krisztián képviselő, a Bizottság elnöke:** Nyilván a városi térfigyelő kamera rendszer az nemcsak a Közterület-felügyelet munkáját segíti, hanem a közbiztonságot szolgálja a tekintetben is, hogy a Rendőrség is jelentős számban, sok esetben kéri a Közterület-felügyelet kamera rendszerének a segítségét. Egy bűncselekménynél bizonyító erejű, bizonyítékként a Rendőrség le is foglalja adott esetben ezeket a kamerafelvételeket. Azt látják, hogy folyamatosan emelkedik a kameráknak a száma, mindenképp egy folyamatos fejlesztésre lesz szükség. Minimális fejlesztés tükröződik vissza abban a bruttó 39.000.000,- Ft-ban, ami majd gyakorlatilag a jövő évi költségvetésnél fog jelentkezni, vagy részben, vagy teljes egészben, de az biztos, hogy az elkövetkező évek nem feltétlen a folyamatos bővítésről, hanem a folyamatos felújításról fognak szólni. Év elején döntöttek 5 helyszínnel történő kamera bővítésről, ő mindenképpen szorgalmazza. Ezek olyan gócpontok, helyszínek. Például képviselő társának egyik kedvenc helye, oda is abszolút indokolt lenne egy kamera. Jelenlegi kamera rendszernek a stabilitását kellene megőrizni ezekkel a felújításokkal. Természetesen ez a 2.280.000,- Ft ez majd lejön a 39.000.000,- Ft-ból, amivel adott esetben lehet számolni. Másik dolog, a Közterület-felügyeletnél egy elektronikai hiba miatt idén júniusban kiégett az egyik autójuk, ennek a beszerzése vagy pótlása is folyamatban van. Célszerű egy hasonló, puttonyos autó beszerzése. Minden héten, minden hónapban vannak olyan támogatandó tételek, amik akarva-akaratlanul előkerülnek. Az ő dolguk az, hogy biztosítsák a Közterület-felügyeletnek a hatékony munkáját, ami egyébként a Rendőrség munkáját is segíti egyben.

**Ágoston Sándor, a Közterület-felügyelet irodavezetője:** Napirendi pont volt a balesetmegelőzés, és folyamatosan mondják, hogy bűnmegelőzés és közbiztonság és a többi. A balesetmegelőzés és a balesetek szempontjából, azt gondolja, osztályvezető úr is el tudja mondani, hogy nagyon sokszor vannak olyan baleseteknek a rögzítése, ami egyébként ad hoc, a balesetet nem látják előre, hol és mikor fog történni, és egyébként azt a rendszerük felvette. Sokszor segít azokban a vitás helyzetekben kideríteni, hogy mi is történt, milyenek voltak a baleset körülményei, és ki volt a részes és az okozó. Nyilván mindenki hajtja a saját igazát, nagyon segítőkész dolog tud lenni egy ilyen kamerafelvétel ilyen esetekben. Balesetmegelőzés vagy inkább a baleset felderítése, kiderítése, nagy segítséget tud nyújtani a kamerarendszer.

**Bor Balázs, a Bizottság tagja:** Kérdezné, hogy jól hallotta-e, lehet, elsiklott felette, hogy kettő monitorra nem 2.000.000,- Ft-ot akarnak elkölteni? Nem kéri tételesen, ebben, gondolja, több minden is van.

**Ágoston Sándor, a Közterület-felügyelet irodavezetője:** Ez egy sokkal komplexebb, monitor cseréje, kliensek cseréje stb. Nyilván tételes, hivatalos árajánlatot kaptak több partnertől is.

**Kelemen Krisztián képviselő, a Bizottság elnöke:** Nyilván a beüzemelésnek is van költsége a szolgáltató részéről, illetve a programozásra is külön díjat számolnak fel. Külön tételek vannak erre vonatkozóan, illetve, ha az adott monitor nem egyezik meg a konzolja a rögzítési pontok az előző monitorok konzoljával, akkor egyértelműen konzolt is kell hozzá vásárolni. Bizottsági tagtársaik is biztosan vásároltak lapos tévét, ami került 100.000,- Ft-ba, de adott esetben a konzol + 15.000,- Ft. Ezek sajnos nem olcsó dolgok.

**Dr. Holler Péter, a Hatósági Osztály vezetője:** Szeretné megköszönni Elnök Úrnak a lehetőséget, és előre is a Bizottságnak, ha támogatják az előterjesztést.

**Kelemen Krisztián képviselő, a Bizottság elnöke:** Aki egyetért, hogy a Bizottság 2.280.000,- Ft maradvány összegével támogassa a Közterület-felügyeletnek az eszköz beszerzését, kéri, kézfeltartással jelezze.

*A Bűnmegelőzési, Közrendvédelmi és Közbiztonsági Bizottság 12 igen szavazattal, 0 nem szavazattal és 0 tartózkodással elfogadta a javaslatot, és az alábbi határozatot hozta:*

**45/2020. (X.26.) BKKB számú határozat**

A Bűnmegelőzési, Közbiztonsági és Közrendvédelmi Bizottság megtárgyalta a *„Javaslat Szombathely Megyei Jogú Város Bűnmegelőzési és Közbiztonsági Cselekvési programja fedezetének felhasználására”* című előterjesztést. A Bizottság egyetért a javasolt átcsoportosítással és felkéri a polgármestert, hogy Szombathely Megyei Jogú Város Önkormányzata 2020. évi költségvetésének 13. számú melléklete „SZMJV Bűnmegelőzési és Közbiztonsági Cselekvési programjának a fedezete, melynek része a pályázati önrész” tételsorán rendelkezésre álló 2.280.000,-Ft maradvány összeget a térfigyelő központban található 2 db monitor cseréjére, valamint a térfigyelő kamerarendszer kliens egységeinek technikai korszerűsítésére fordítsa.

**Felelős:** Dr. Nemény András polgármester

Kelemen Krisztián, a Bizottság elnöke

 (A végrehajtás előkészítéséért:

 Stéger Gábor, a Közgazdasági és Adó Osztály vezetője)

**Határidő:** a 2020. évi költségvetési rendelet következő módosításakor

**7./ Javaslat Szombathely MJV Kábítószerügyi Egyeztető Fóruma Szervezeti és Működési Szabályzatának elfogadására**

 **Előadó:** Engler Felícia ifjúsági ügyintéző

**Engler Felícia, ifjúsági ügyintéző:** A KEF tulajdonképpen a Kábítószer Egyeztető Fórum, ami 2001 óta működik Szombathelyen, tavaly újra élesztették ezt a szakmai fórumot. A tagok nagyon lelkesek, és felülvizsgálták a régit, ami olyan hiányosságokat tartalmazott, ami nem megengedhető. A tagok szakmai javaslatai alapján, illetve a Polgármesteri Hivatal szakmai javaslata alapján csináltak egy új SZMSZ-t, ami tükrözi mind a szabályszerű működést, pénzügyi elszámolásnak pontos bevezetését tulajdonképpen. Ad egy iránymutatást arra, hogy nevezzék, drogstratégia, a tagoknak a felvétele, hogy is történik, hogy jelentkezhetnek, ha jelentkeznek, hogyan kerülhetnek be a szakmai fórumba. Próbálták ebben az SZMSZ-ben levezetni és megalapozni és ehhez kérik a Bizottság jóváhagyását, hogy ez érvénybe léphessen. Ezt a Fórum tagjai már elfogadták, arra van szükségük még, hogy a Polgármesteri Hivatal is elfogadja az SZMSZ-t, akkor hivatalosan is ez lesz a Kábítószer Egyeztető Fórum SZMSZ-e.

**Kelemen Krisztián képviselő, a Bizottság elnöke:** Gyakorlatilag a KEF-nek az új SZMSZ-e, a KEF-tagok rakták össze, tehát az ő javaslataik alapján készült el. Ezt a Jogi Osztály lektorálta, átnézte, jogilag teljesen rendben van. A KEF SZMSZ definiálja a KEF jogállását, a KEF feladatát, a KEF szervezeti felépítését, az elnök, illetve a társelnök, pilléreknek a státuszát, illetve jogait, kötelességeit, feladatait, illetve egyértelműsíti, maga a Kábítószer Egyeztető Fórum nem diszponál pénzösszeg felett. Szakmai fórumként szakmai javaslatokat tesz a költségvetésben szereplő pénzösszegnek az elköltésére. Ami egyébként pénzösszeg a KEF-nél van kezelésben, és az Egészségügyi Szakmai Bizottsághoz kerül be. Az Egészségügyi Szakmai Bizottság tesz javaslatot a KEF javaslatai alapján a Polgármester úr számára az összegeknek a kifizetésére. Gyakorlatilag erről szól az SZMSZ. A KEF-nek szándékában áll jelenleg 20 főből álló pilléreknek a számát folyamatosan bővíteni. Legutóbb a HÁROFIT lett a megválasztott tagja a KEF-nek. A Kábítószer Egyeztető Fórum szándékozik behívni az egyházakat is, például Csány Péter, a Szalézi templomban rendszeresen tart oratóriumokat, ahol körülbelül 400 fiatal fordul meg, de ugyanúgy szeretnék bevonni a polgárőröket is, hiszen ők is valamilyen szinten közvetve vagy közvetlenül szerepet játszanak a drogprevencióban, kapcsolatban állnak fiatalokkal. A Debreceni Kábítószer Egyeztető Fórum is figyelemmel kíséri a Szombathelyi KEF munkáját. Megkeresést kaptak Budapestről, ő KEF-elnökként folyamatosan tartja a kapcsolatot Bajczik Balázzsal, a KEF tartja össze. KEF-pillérek által olyan szakmai munka indult el az idei évtől, aminek most már a Közterület-felügyelet Ágoston Sándor személyében is tagja. Több olyan külsős állandó vendégük is van, akik a drogprevenció területén kimagaslót alkottak.

Kérdés, észrevétel esetleg? Aki egyetért a KEF SZMSZ-ével, kéri, kézfeltartással jelezze.

*A Bűnmegelőzési, Közrendvédelmi és Közbiztonsági Bizottság 12 igen szavazattal, 0 nem szavazattal és 0 tartózkodással elfogadta a javaslatot, és az alábbi határozatot hozta:*

**46/2020. (X.26.) BKKB számú határozat**

A Bűnmegelőzési, Közbiztonsági és Közrendvédelmi Bizottság Szombathely Megyei Jogú Város Kábítószerügyi Egyeztető Fórumának működésére vonatkozó Szervezeti és Működési Szabályzatát az előterjesztés melléklete szerinti tartalommal tudomásul veszi.

**Felelős:** Kelemen Krisztián, a Bizottság elnöke

Horváth Soma alpolgármester

 (a végrehajtás előkészítéséért: Vinczéné Dr. Menyhárt Mária, az Egészségügyi és Közszolgálati Osztály vezetője,

 Kovács Balázs, a Sport és Ifjúsági Iroda vezetője)

**Határidő:** azonnal

**8./** **Különfélék**

 **Előadó:** Kelemen Krisztián, a Bizottság elnöke

**Kelemen Krisztián képviselő, a Bizottság elnöke:** Szeretné kérni, hogy osztályvezető úr tájékoztassa a bizottságot két dologban. Az egyik a szolgáltatók, üzemeltetők részéről a hatósági ellenőrzés a maszkviselés betartását illetően. Illetve a 65 év felettiek segítését a Városháza dolgozói részéről, élelmiszer, gyógyszer beszerzéséről, illetve csekk feladásban.

**Dr. Holler Péter, a Hatósági Osztály vezetője:** Röviden összefoglalva, a jegyző mint kereskedelmi hatóság a kötelező maszkviselést előíró kormányrendeletben kapott egy olyan feladatot, hogy nekik kell ellenőrizni az üzletekben, mozikban, bevásárlóközpontokban a maszkviselési kötelezettségnek az üzemeltető általi betartatását, és ennek, amióta megjelent a kormányrendelet és hatályba lépett, készítettek egy hatósági ellenőrzési tervet, jegyző úr jóváhagyásával gyakorlatilag mindennap mennek ki és mindennap több üzletet ellenőriznek a kollégákkal. Elég nagy munka, mert tényleg igyekeznek sokat és úgy ellenőrizni üzleteket, hogy minden városrészben található üzleteket, különböző termékköröket árusító üzleteket, méretben kisebb és nagyobb üzleteket is, illetve különböző napszakokban is ellenőriznek. Szankciókat is alkalmazhatnak. Figyelmeztetéssel éltek ez idáig. Bírság kiszabására, a későbbiekben üzletek bezárására is van lehetőség, itt még nem tartanak. Összességében a tapasztalat az első néhány hét alapján, hogy az üzletek nagy része Szombathelyen együttműködő, ismerik a szabályokat, be akarják tartani és be akarják tartatni nyilván, mondjuk, egy hatalmas szupermarketben, bevásárlóközpontban azért ez nehezebb. Összességében az üzletek együttműködőek. Folyamatosan végzik az ellenőrzéseket.

**Kelemen Krisztián képviselő, a Bizottság elnöke:** Gyakorlatilag több mint 10 megkeresés érkezett, olyan, 65 év feletti, szombathelyi idős lakosoktól, akik nem tudnak senkire sem számítani az Önkormányzaton kívül. Ebben az esetben az élelmiszer bevásárlás, gyógyszer beszerzés, csekk feladásban az Önkormányzat dolgozói jelentkeztek önkéntesként, hogy ezt bevállalják, munkaidő után teszik egyébként. Jól tudja, Jegyző úr is kiveszi a részét, nemcsak osztályvezető úr, gyakorlatilag mindenki különböző napokra be van osztva a feladatra. Megköszöni a Hivatal dolgozóinak a segítségét és önkéntességét, nagyon ritka, és más városban biztos, hogy nincs így.

Kérdés, észrevétel nincs. Különfélék napirendi pontnak vége. Mindenkinek köszöni a munkát. Vigyázzanak magukra, vigyázzanak egymásra. Az ülést berekeszti.

**Kmf.**

 **(: Kelemen Krisztián:) (: Bor Balázs :)**

 **a Bizottság elnöke a Bizottság tagja**